OAV: diplomatik pasportga ega salkam 200 nafar Turkiya fuqarosi Germaniyada boshpanaga ega bo‘ldi

Bir yil ichida diplomatik pasportga ega bo‘lgan qariyb 200 nafar Turkiya fuqarosi Germaniyada boshpanaga ega bo‘ldi. Bu haqda Germaniya ichki ishlar vazirligiga asoslanib,“TASS” xabar bermoqda.
“Bir tomondan biz 196 nafar diplomatga boshpana beramiz, boshqa tomondan esa NATO va Yevroittifoqqa kirish bo‘yicha sherigimiz Turkiya bilan hech nima bo‘lmagandek hamkorlik qilishni davom ettirmoqdamiz. Bunday bo‘lishi kerak emas”, — deydi nemis parlamenti vakili Sevim Dagdelen.
Hammasi bo‘lib boshpanaga ega bo‘lish uchun 249 ta tegishli arizalar topshirilgan.
Qayd etilishicha, bu statistikaga elchixonalar xodimlarining oila a’zolari ham kiradi.
O‘tgan yilning yozida Turkiyada davlat to‘ntarishiga urinishdan so‘ng elchixonalar xodimlaridan boshpanaga ega bo‘lish uchun arizalar qabul qilina boshlagan.